Drie verhoor oor man se 'huurmoord' | Maroela Media
Drie mense sal dié week in die hof verskyn in verband met die moord op 'n man van Ermelo in Mpumalanga wat opgehang is, en 'n tweede man wat geskiet en vir die dood agtergelaat is.
Kol. Mtsholi Bhembe, woordvoerder van die polisie, het gesê Ayanda Mahlobo, Sithembiso Ndaba en Busisiwe Nkosi staan op 'n reeks aanklagte tereg wat insluit moord met voorbedagte rade, roof met verswarende omstandighede, ontvoering en aanranding.
Die aanklagte hou verband met 'n voorval wat op 28 November 2016 in Ermelo plaasgevind het. Volgens die staat het Nkosi vir Mahlobo en Ndaba gehuur om Rofhiwa Tshifhango te vermoor. Nkosi het in die tyd by Tshifhango gewoon.
"Daar word vermoed dat Tshifhango vermoor is sodat die beskuldigde kan voordeel trek uit sy lewensversekering en pensioenuitbetalings," het Bhembe gesê.
Op die betrokke dag in November 2016 het twee mans op Tshifhango se huis toegeslaan waar hy en Mandla Nkosi besig was om te ontspan. Die twee slagoffers is brutaal aangerand voordat hul aanvallers hulle na 'n beboste gebied langs die N11 geneem het. Tshifhango is daar opgehang, terwyl Mandla in die kattebak van 'n motor ingeboender, geskiet en vir die dood agtergelaat is.